[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 24.10.2007

COM(2007) 674 окончателен

2005/0242 (COD)

Изменено предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

относно гражданската отговорност на собствениците на кораби и предоставяните от тях финансови гаранции

(представена от Комисията в съответствие с член 250, параграф 2 от Договора за ЕО)

2005/0242 (COD)

Изменено предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

относно гражданската отговорност на собствениците на кораби и предоставяните от тях финансови гаранции

(текст от значение за ЕИП)

1. Стадий на процедурата

Предложението - COM (2005) 593 – COD/2005/0242 – беше прието от Комисията на 23 ноември 2005 г. и предоставено на Европейския парламент и на Съвета на 30 януари 2006 г.

На 13 септември 2006 г., Икономическият и социален комитет прие становище по предложението на Комисията.

На 15 юни 2006 г., Комитетът на регионите прие становище по предложението на Комисията.

На 29 март 2007 г., Европейският парламент прие на първо четене 25 поправки.

2. Цел на предложението

Целта е постигането на минимален брой общи за всички държави-членки правила в областта на гражданската отговорност на собствениците на кораби и застрахователните условия за тях, както и определянето по същество на правила, които да позволяват както предотвратяването на злополуки, така и възмездяването на щетите.

Предложението цели да бъдат включени в общностното право

- Конвенцията на Международната морска организация (ММО) относно ограничаването на отговорността на собствениците на кораби, във варианта си от 1996 г.,

- резолюция на ММО и Международната организация по труда относно финансовите гаранции при изоставяне на моряци.

Основавайки се на резолюция на ММО за застраховането, предложението визира и създаването на система на задължителна застраховка „гражданска отговорност“ за собствениците на кораби

3. Цел на измененото предложение

Измененото предложение цели да съобрази първоначалното предложение с известен брой забележки, повдигнати от Европейския парламент.

4. Забележки по приетите от Европейския парламент поправки

4.1 Поправки, възприети от Комисията

Комисията може да приеме поправки 1, 2, 3, 4, 9, 10, 11, 12, 13, 14, 15, 16, 17, 19, 20, 22, 24, 28.

4.2 Поправки, възприети от Комисията частично или при условие, че бъдат преформулирани

Поправки 5, 21, 23, 26, 27

- Поправка 5

Последната част от поправката цели описанието на поведение, при което ограничението не се прилага (поведение, при което собственикът на кораб губи правото да ограничи отговорността си). Това описание е непълно и трябва да бъде преформулирано с оглед цялостното отразяване на разпоредбите на директивата, а именно прилагането не само на член 4, параграф 2а (относно случая на непростима грешка), а и на член 4, параграф 3 (относно случая на груба небрежност).

Ново съображение 5а:

„ По отношение на корабите, плаващи под флага на държава, страна по конвенцията от 1996 г. , ограничаването на отговорността по конвенцията от 1996 г. не трябва да може да се прилага спрямо жертви, които не са страни по операцията по морски превоз, в случай че отговорният за злополуката собственик на кораб не е действал професионално и е трябвало да бъде наясно с вредните последствия от своето действие или бездействие. „ По отношение на корабите, които не плават под флага на държава, страна по конвенцията от 1996 г. , ограничаването на отговорността по конвенцията от 1996 г. не трябва да може да се прилага спрямо жертви, които не са страни по операцията по морски превоз, в случай че отговорният за злополуката собственик на кораб е допуснал груба небрежност . "

- Поправка 21

Поправката цели да опише съдържанието на резолюция A 930(22) на ММО. Това описание е непълно и трябва да включва и изплащането на неизплатените поради забавяне възнаграждения.

Член 6, алинея 1:

„В съответствие с резолюция A 930(22) на ММО, всяка държава-членка предприема необходимите мерки, така че всеки собственик на кораб, плаващ под неин флаг, да подписва финансова гаранция, която да защитава наетите или ангажираните на борда на кораба моряци в случай на изоставянето им, позволяваща покриването на разходите за подслоняване, медицинска помощ и връщане, както и изплащането на неизплатените поради забавяне възнаграждения .“

- Поправки 23, 26 и 27

Тези три поправки се отнасят до създаването на служба на Общността за обработване на удостоверенията за финансова гаранция.

Опитът за централизиране на европейско равнище обработването на удостоверенията за финансова гаранция би могло да се счете за резонен, както с цел облекчаване бремето на държавите-членки, така и за осигуряване на хомогенност на процедурите. Създаването на една такава служба обаче ще има финансови и административни последици, които трябва да бъдат преценени. Ето защо Комисията желае да разгледа тази инициатива по-задълбочено.

В тази връзка, една възможност би била не да се създаде нова служба, а тези задачи да бъдат поверени на Европейската агенция по морска безопасност, откроявайки финансовите и административни последици за самата агенция.

Ново съображение:

„Би било уместно в бъдеще обработването на удостоверенията за финансова гаранция да бъде централизирано на европейско равнище. В тази връзка, роля би могла да има Европейската агенция по морска безопасност. Необходимо е обаче предварително да бъдат точно установени институционалните и финансови последици за нея, които този проект би породил.

4.3. Поправки, невъзприети от Комисията

Поправки 7 и 25 не могат да бъдат възприети от Комисията.

5. Изменено предложение

Предвид член 250, параграф 2 от Договора за ЕО, Комисията променя предложението си, както е посочено по-горе.